Üllés Nagyközségi Önkormányzat Polgármesterének

a Képviselőtestület feladat- és hatáskörében hozott 

16/2020. (XI. 11.) önkormányzati rendelete


a helyi önszerveződő közösségek pénzügyi támogatásának rendjéről

Magyarország Alaptörvénye 32. cikk (2) bekezdésében és Magyarország helyi önkormányzatairól szóló 2011. évi CLXXXIX. törvény 6. § a) pontjában meghatározott feladatkörében eljárva, a 42. § 1. pontjának megfelelően, a katasztrófavédelemről szóló 2011. évi CXXVII. törvény 46. § (4) bekezdésében biztosított feladat- és hatáskörében eljárva Üllés Nagyközségi Önkormányzat Polgármestere az alábbi rendeletet alkotja:

A rendelet célja, alapelvei

1. §

A képviselőtestület elismeri és támogatja azt a tevékenységet, amelyet a településen élő vagy dolgozó állampolgárok önszerveződő közösségei végeznek az önkormányzati feladatok megvalósítása, a polgárok közéletbe való bevonása, a település fejlesztése és szépítése, a környezetvédelem,  vagyonvédelem, közrend, közbiztonság  az arra rászorulók támogatása, a kultúra és a hagyományok ápolása, a lakosság művelődése, oktatása, szórakozása, sportolása, egészségvédelme, az esélyegyenlőség és demokrácia megteremtése érdekében.

2. §

(1) E rendelet alkalmazásában önszerveződő közösség: 

a.) az a bíróság által bejegyzett egyesület, alapítvány, amely az önkormányzat illetékességi területén székhellyel rendelkezik, 

b) az a bejegyzés nélküli településen működő klub, club, csoport, kör, csoport, amely az 1.§-ban foglalt célt, alapelvet megvalósítja. 

(2) Közérdekű feladatot lát el az olyan önszerveződő közösség, amely az önkormányzat Ötv.-ben vagy más törvényben meghatározott kötelező vagy önként vállalt feladatainak ellátásában vesz részt vagy azt segíti, illetőleg tevékenységével a polgárok helyi közéletbe való bevonását szolgálja.

(3) Az önkormányzat az 1. §-ban foglalt elvek megvalósítása érdekében - a település anyagi lehetőségeitől függően – keretet állapít meg az önszerveződő közösségek pénzügyi támogatásának céljára, s a keret felhasználásáról való döntés megfelelő előkészítése, az önszerveződő közösségek közötti esélyegyenlőség biztosítása érdekében alakítja ki azt a támogatási rendszert, melynek feltételeit, az eljárás rendjét e rendeletében szabályozza.

(4) Az önkormányzat a pénzügyi keretet
- az (1) bekezdés a) pontjában említett önszerveződő közösségek esetében az Üllés Nagyközségi Önkormányzat éves költségvetéséről szóló rendelet „Működési költségvetés előirányzat csoport, egyéb működési célú kiadások kiemelt előirányzat, egyéb működési célú támogatások államháztartáson kívülre jogcímcsoporton”, 
- az (1) bekezdés b) pontjában említett önszerveződő közösségek esetében az Üllés Nagyközségi Önkormányzat éves költségvetéséről szóló rendelet „Déryné Művelődési Ház és Könyvtár „Működési költségvetés előirányzat csoport, dologi kiadások jogcímcsoporton„
állapítja meg.  
Pályázati feltételek

3. §

(1) A 2. § (4) bekezdésében meghatározott keret felhasználása során az önszerveződő közösség pénzügyi támogatása (továbbiakban: pénzügyi támogatás) iránti pályázatokat írásban, a mellékletben szereplő Pályázati Adatlapon a Polgármesteri Hivatalhoz kell benyújtani a tárgyév január 20. napjáig.

(2) A pályázathoz csatolni kell:

a) az önszerveződő közösség bíróság általi bejegyzéséről szóló végzés 90 napnál nem régebbi másolatát, vagy az önszerveződő közösség alapszabályát vagy működésének egyéb, 90 napnál nem régebbi alapdokumentumát,

b) az előző évben az önkormányzattól kapott pénzügyi támogatással történő elszámolást

(3) Amennyiben az önszerveződő közösség korábban már részesült támogatásban, melynek során (2) bekezdés a)-b) pontjaiban szereplő dokumentumokat már benyújtotta, és azokban az előző támogatás óta eltelt időszakban változás nem következett be, akkor e dokumentumok benyújtása mellőzhető.

A beérkezett kérelmek véleményezése

4. §

(1) A beérkezett kérelmeket a Pénzügyi- és Ügyrendi Bizottság megvizsgálja és javaslatot tesz a támogatás odaítélésére illetőleg annak összegére.

(2) A Pénzügyi- és Ügyrendi Bizottság vizsgálata különösen arra terjed ki, hogy

a) az önszerveződő közösség az előző évben kapott pénzügyi támogatással megfelelően elszámolt-e;

b) tevékenysége mennyiben közérdekű, illetőleg a támogatásban részesítendő célkitűzés a köz javát mennyiben szolgálja és szakmai szempontból mennyiben megvalósítható.

d) a támogatásban részesítendő cél megvalósítása pénzügyi támogatás helyett támogatható-e más, alkalmasabb módon.

(3) A kérelmek elbírálása során a képviselőtestület dönthet úgy is, hogy pénzügyi támogatás helyett a kért támogatást más formában biztosítja feltéve, hogy a támogatás más módja a kérelmező által megjelölt cél megvalósításának támogatására alkalmas.

A támogatás kifizetése és felhasználásának elszámolása

5. §

(1) A támogatásban részesülő önszerveződő közösség a kapott támogatást csak a képviselőtestület által meghatározott célra használhatja fel. A támogatás eltérő célra történő felhasználása csak akkor lehetséges, ha ehhez a képviselőtestület előzőleg - a Pénzügyi- és Ügyrendi Bizottság véleményének kikérése után - hozzájárult.

(2) A Képviselő-testületnek a pénzügyi támogatás megállapításáról szóló határozatában meg kell jelölni az alábbiakat:

a) a támogatás felhasználása milyen célra történhet, 

b) a támogatás egy összegben vagy meghatározott ütemezéssel utalható át az önszerveződő közösség számlájára, vagy fizethető ki az Üllési Polgármesteri Hivatal pénztáránál. 

6.§

A támogatásról szóló határozat alapján a pályázóval megállapodást kell kötni, amelyet a polgármester ír alá.

7. §

Nem részesíthető pénzügyi támogatásban az az önszerveződő közösség, amely: 

a) az előző évi pénzügyi támogatással nem vagy nem megfelelően számolt el,

b) a kapott támogatást a Képviselőtestület előzetes hozzájárulása nélkül a jóváhagyott céltól eltérően használta fel,

c)  a 3. § (2) bekezdésében felsorolt mellékleteket a pályázati anyaghoz nem csatolta. 

8. §

Az önszerveződő közösség a támogatás összegének felhasználásáról a megállapodásban rögzített határidőig köteles elszámolni az alábbiak szerint: 

(a) szakmai, tartalmi beszámoló

(b) pénzügyi beszámoló és annak mellékleteként a támogatás összegének felhasználásáról szóló bizonylatok másolata.

9. §

Az önkormányzat a támogatás célirányos felhasználását és az elszámolás valódiságát belső ellenőrzés keretében ellenőrzi.

Záró rendelkezések

10. §

(1) Jelen rendelet a kihirdetését követő napon lép hatályba.

(2) Hatályát veszti Üllés Község Képviselőtestületének „A helyi önszerveződő közösségek pénzügyi támogatásának rendjéről” szóló 24/2008.(VI.11.)Kt.ör. 

                                    Nagy Attila Gyula
           dr. Borbás Zsuzsanna 
                                        polgármester 
                              jegyző

A rendelet kihirdetve: 

2020. november 11. 
Dr. Borbás Zsuzsanna  

jegyző 

melléklet

PÁLYÁZATI ADATLAP

Adatlap az önszerveződő közösségek pénzügyi támogatása iránt

	 Az önszerveződő közösség neve:
	 

	 Az önszerveződő közösség címe:
	 

	 A szervezet jogállása:
	 

	 Képviselőjének neve, címe:
	 

	 A bírósági bejegyzésről szóló végzés száma, kelte:
	 

	 A nyilvántartott tagok létszáma:
	 

	 Kért-e az előző évben pénzügyi támogatást? 
	 

	 Az előző évben kapott támogatás összege:
	 

	 A jelen kérelemben kért támogatás összege:
	 

	 A kért összeg tervezett felhasználása (célja):
	 

	 A tervezett cél megvalósításának egyéb (meglevő) forrásai:
	 


Az együttműködési megállapodáshoz csatoljuk a következő mellékleteket:

a bíróság általi bejegyzéséről szóló végzés másolatát vagy az alapszabály másolatát; 

az előző támogatás felhasználásáról szóló bizonylatok fénymásolatát;

az előző évi tevékenységünkről szóló tájékoztatót, különös tekintettel a végzett feladatokra, elért eredményekre;

szervezetünk (vagy döntéshozó szerve) közgyűléséről, üléséről készült azon jegyzőkönyvet vagy határozati kivonatot, mely a kérelem benyújtására vonatkozó döntést és a megvalósítani kívánt célt tartalmazza;

az általunk pályázott összeg felhasználásának tervezetét, a várható költségek szerint részletezve.

Kelt: ..........................................

.................................................................

a szervezet képviselőjének aláírása


